《雪中李世贤招观东坡清虚堂诗真迹》
明代·吴宽

茫茫巨海流银沙，光分民舍并官衙。
诗人说诗等说法，四坐缤纷天雨花。
寥寥小巷绝人迹，谁肯柱杖过吾家。
曲中合沓失《朱鹭》，谷口联翩多白鸦。
青葱摇落上林苑，一夜乱缀琼瑶葩。
故人相送定石炭，恶客好饮惟江茶。
清晨忽报有苏墨，折简邀看门频挝。
形疑虾蟆似曾压，技痒虮虱谁为爬。
料知刻本来广右，醉笔漫灭犹堪嗟。
坐当大雪发长笑，新酒正热浮红霞。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。